Feja në Amerikë: Studimet e fundit flasin për përçarje të popullatës
Sipas anketimeve është thelluar hendeku mes besimtarëve të përkushtuar dhe amerikanëve që i kundërvihen fesë
Profesori i Universitetit Harvard, Robert Putnam, është një akademik me mjaft influencë. Në vitin 1995 ai publikoi një ese që transformoi mendimin rreth jetës shoqërore në Amerikë. Së bashku me profesorin nga Universiteti i Notre Dame-it, David Campbell, zoti Putnam ka publikuar tani atë që e quan studim të hollësishëm të rolit të fesë në jetën amerikane gjatë gjysmës së shekullit të fundit. I bazuar në anketimet e rastësishme të 3 mijë njerëzve nga të gjitha besimet dhe fushat e jetës, ata gjetën se është formuar “një hendek i mirë” siç e cilësojnë ata. Amerikanët që janë shumë të dhënë pas fesë kanë prirje të jenë republikanë dhe i përkasin spektrit konservator, ndërkohë që njerëzit jofetarë kanë prirje të jenë progresistë apo votojnë për partinë demokrate. Profesori Putnam thotë se kjo është një ndarje shumë e re në jetën publike amerikane dhe vetëm pjesë e problemit. Shtrohet pyetja se pse ka ndodhur kjo. Profesori Putnam thotë se besimi është bërë i paqëndrueshëm. Sipas studimit, thuajse një e treta e gjithë amerikanëve kanë ndryshuar besimet fetare, ndërkohë që më shumë se një e treta e të gjitha martesave janë mes njerëzve të besimeve të ndryshme. Profesori Putnam thotë se praktikisht të gjithë amerikanët kanë një të afërm si ajo që ai e quan, “kushërira imagjinare Suzan”. Vetë familja e profesorit Putnam është një shembull i mirë. I rritur si një praktikues i fesë metodiste, ai u martua me një grua izraelite dhe u konvertua në fenë hebraike thuajse 50 vjet më parë. Ndërkohë, motra e tij u martua me një katolik, ndryshsoi fenë ndërsa fëmijët e saj janë protestanë evangjelistë. Studimi gjeti se 80 përqind e amerikanëve besojnë se ka të vërteta themelore në shumë besime fetare. Ndërkohë 89 përqind besojnë se pjestarët e feve të tjera mund të shkojnë në parajsë. Profesorët Putnam dhe Campbell e konsiderojnë si bekim këtë lloj tolerance. Kjo është arsyeja që libri që publikuan mbi studimin në muajin tetor është titulluar Mirësia Amerikane – ku mirësia i përket një koncepti të krishterë që do të thotë një dhuratë e pamerituar nga Zoti. Rod Dreher është një gazetar konservator i cili gjithashtu ka eksperiencë mbi ndryshimin e feve. Pasi është rritur në një familje metodiste, ai u bë katolik dhe tani është anëtar i kishës ortodokse. Ai nuk është dakord me nocionin optimist të arritur nga autorët e librit American Grace. Zoti Drehet i referohet gjetjeve të librit Mirësia Amerikane që thotë se 30 përqind e amerikanëve nga 18 deri 29 vjeç thonë se nuk i përkasin asnjë feje. Kjo figurë është pothuajse trefishuar nga studimet e bëra në vitin 1990. Zoti Dreher shpreh drojen se besimet fetare të praktikuara në Amerikë nuk do t’i qendrojnë asaj që ai e cilëson si “rrymë e modernizimit”.